钦定古今图书集成/明伦汇编/氏族典/第038卷 > 《廖用贤尚友录》 > 江绩
## 钦定古今图书集成/明伦汇编/氏族典/第038卷 > 《廖用贤尚友录》 > 江绩

按《晋书江逌传》：“逌从弟灌，灌子绩，字仲元，有志气，除
秘书郎。以父与谢氏不穆，故谢安之世，辟召无所从，
论者多之。安薨，始为会稽王道子骠骑主簿，多所规
谏。历谘议参军，出为南郡相。会荆州刺史殷仲堪举
兵以应王恭，仲堪要绩与南蛮校尉殷𫖮同行，并不
从。仲堪等屡以为言，绩终不为之屈。𫖮虑绩及祸，乃”
于仲堪座和解之。绩曰：“大丈夫何至以死相胁！江仲元行年六十，但未知获死所耳。”一座皆为之惧。仲堪
惮其坚正，以杨佺期代之。朝廷闻而征绩为御史中
丞，奏劾无所屈挠。会稽世子元显专政，夜开六门，绩
密启会稽王道子，欲以奏闻，道子不许。车引亦曰：“元
显骄纵，宜禁制之。”道子默然。元显闻而谓众曰：“江绩
车引间我父子。”遣人密让之。俄而绩卒，朝野悼之。